(99)
 Също според устава на Китайската банка наред с други решения съветът на директорите взема решения относно стратегическите принципи на финансовата институция, нейните бизнес планове и големи инвестиционни планове, и назначава и освобождава от длъжност висшия ръководен състав, като председателя, секретаря на съвета и заместник-председателя, както и други висши ръководни кадри. Съветът на директорите взема решения и за изпълнението на решенията, взети от събранието на акционерите, и одобрява политиката за корпоративно управление. Този неизчерпателен списък на отговорностите показва институционалния контрол на държавата върху ежедневната работа на BOC.
 б) Доказателствата сочат, че държавата е упражнявала значителен контрол върху дейността на тези институции.
 (100)
 Комисията също така потърси информация за това дали правителството на КНР е упражнявало значителен контрол върху дейността на петте оказали съдействие държавни банки по отношение на кредитната им политика и оценката на риска, когато са отпускали заеми на предприятия от стоманодобивната промишленост. Във връзка с това бяха взети под внимание следните нормативни документи:
 —
 член 34 от Закона на КНР за търговските банки („Закона за банковото дело“);
 —
 членове 7 и 15 от Общите правила относно кредитирането (прилагани от Китайската народна банка);
 —
 пета глава от 12-ия петгодишен план за стоманодобивната промишленост;
 —
 пета глава от 12-ия петгодишен план за стоманодобивната промишленост;
 —
 Решение No 40;
 —
 Насоки на Китайската народна банка, Китайската регулаторна комисия за банковия сектор (КРКБС), Китайската регулаторна комисия за ценните книжа (КРКЦК) и Китайската регулаторна комисия за застраховане (КРКЗ) от 2016 г. за подпомагане на стоманодобивната и въгледобивната промишленост с цел да се разреши проблемът със свръхкапацитета и да се постигне обрат в развитието („Насоките на Китайската народна банка и трите регулаторни комисии“).
 —
 Известието „Някои становища как да се разреши проблемът със свръхкапацитета“, публикувано през 2016 г. от НКРР, Министерството на промишлеността и информационните технологии (МПИТ) и КРКБС;
 —
 Насоките на КРКБС за екологосъобразно кредитиране („Насоките за екологосъобразно кредитиране“), разглеждани съвместно със Становищата на Държавния съвет от юни 2010 г. за по-мащабно енергоспестяване и намаляне на емисиите и за ускоряване на преструктурирането на железодобивната и стоманодобивната промишленост.
 (101)
 При прегледа на посочените нормативни документи Комисията установи, че финансовите институции в КНР извършват дейност в рамките на обща правна среда, която им налага да съобразяват финансовите си решения с поставените от правителството на КНР цели в областта на промишлената политика.
 (102)
 В най-общ план член 34 от Закона за банковото дело, който се прилага за всички финансови институции, развиващи дейност в Китай, гласи: Търговските банки извършват дейността си по кредитиране в съответствие с нуждите на националното икономическо и социално развитие, като изпълняват насоките, заложени в промишлената политика на държавата. Мисията на EXIM за провеждане на публичната политика е заложена в самото известие за създаването ѝ, като е посочена и в друга общественодостъпна информация.
 (103)
 След оповестяването правителството на КНР изтъкна, че специалните заеми, посочени в член 7 от цитираните по-горе Общи правила относно заемите, са били премахнати през 1999 г. въз основа на Циркулярно писмо за по-добро управление на специалните заеми (YINFA [1999 г.] No 228), а член 15 е изгубил приложимостта си, тъй